Ton Vosloo gesels met Afrikaans.com oor Afrikaans #onmisbaar. “... jy moet jouself kan uitdruk anders kan jy nie leierskap neem van besigheid of ’n maatskappy nie en kan jy ook nie voor loop en ’n koerant uitgee nie ... ons het die reg om in te tree vir Afrikaans.”
“’n Leier is in wese alleen en jy moet jou dinge uitwerk en jou beleid gaan verkoop” - Ton Vosloo in gesprek by US Woordfees 2017
Dit was moeilike dae ... mense het nie begryp waaroor dit gaan nie en was agterdogtig ...” – Ton Vosloo oor die beginjare van Naspers.
“Toe Piet Cillié, die vorige voorsitter van Naspers my genader het om besturende dirtekteur van Naspers te word, het ek in onkunde ‘ja’ gesê, want ek het gedink as ’n mens ’n koerant soos Beeld met meer as 200 werknemers kan bestuur, kan jy sekerlik ook ’n uitgewersmaatskappy bedryf. Ek was soos ’n lam ter slagting ... maar dit het goed uitgewerk.”
Met sy intrede as besturende direkteur van Naspers begin hy die strategiese transformasie van die maatskappy en die beplanning van ’n betaalkanaal op televisie. Uiteindelik het die maatskappy die finansiële invloed gehad om die digitale skeidslyn te oorkom. Rabe sê ook dat die aanstelling van Koos Bekker in 1984 om die M-Net-strategie te beplan, een van Vosloo se eerste groot besluite was - ’n besluit wat die mediatoneel in Suid-Afrika dramaties en drasties verander het en die weg gebaan het vir Naspers om die globale mediareus van vandag te word.
Vosloo sê dat die helfte van die wêreld se bevolking (drie miljard) reeds aanlyn is - daarom moet Suid-Afrika aanpas en gereed wees. Die feit dat data duur is, maak dit moeilik, maar hy voel dat dit wel op pad is – alhoewel ’n stadige proses. Hy sê ook dat baie mense nie internet kan bekostig nie, maar die meeste het wel selfone en sal waarskynlik oorskakel na slimfone en na gelang die getalle groei, glo hy sal die adverteerders wel daarna kyk.
Op skool begin hy skryf vir twee plaaslike koerante en besef daar en dan op sy toekomstige nering – hy sou joernalis word. Na matriek in 1956 sluit hy by Die Oosterlig (tans Die Burger Oos) in Port Elizabeth aan. Kort daarna gaan werk hy by Die Landstem in Kaapstad. In die vroeë 1960’s word hy politieke verslaggewer vir Dagbreek.In 1974 word hy nuusredakteur van Beeld en in 1977 word hy redakteur. In 1984 word hy besturende direkteur van Naspers en die res ... is geskiedenis.
Foto: netwerk24 Bekendes in die Afrikaanse koerantwêreld het 'n draai gemaak by Die Volksblad: Ton Vosloo, Wiets Beukes, Bart Zaaiman, Chris Moolman en Hennie van Deventer.
Bron en artikel in die tydskrif, Die Media - Junie 2013-uitgawe